
Europos Parlamentas,
–	atsižvelgdamas į 2024 m. gruodžio 4 d. Komisijos pasiūlymą (C10-0210/2024),
–	atsižvelgdamas į 2024 m. gegužės 31 d. Europos Parlamento ir Tarybos reglamento (ES) 2024/1620, kuriuo įsteigiama Kovos su pinigų plovimu ir teroristų finansavimu institucija ir iš dalies keičiami reglamentai (ES) Nr. 1093/2010, (ES) Nr. 1094/2010 ir (ES) Nr. 1095/2010[footnoteRef:1], 68 straipsnio 1 dalį,  [1:  	OL L, 2024/1620, 2024 6 19, ELI: http://data.europa.eu/eli/reg/2024/1620/oj.] 

–	atsižvelgdamas į Darbo tvarkos taisykles,
–	atsižvelgdamas į Ekonomikos ir pinigų politikos komiteto ir Piliečių laisvių, teisingumo ir vidaus reikalų komiteto pranešimą (A10-0032/2024),
A.	kadangi Reglamento (ES) 2024/1620 68 straipsnio 1 dalyje nustatyta, kad Kovos su pinigų plovimu ir teroristų finansavimu institucijos pirmininkas renkamas remiantis nuopelnais, įgūdžiais, žiniomis, sąžiningumu, pripažintu autoritetu ir patirtimi kovos su pinigų plovimu ir teroristų finansavimu srityje bei kita atitinkama kvalifikacija;
B.	kadangi Parlamentas yra įsipareigojęs užtikrinti lyčių pusiausvyrą vykdomosiose pareigose Sąjungos institucijose, įstaigose ir agentūrose; kadangi visos Sąjungos ir nacionalinės institucijos ir įstaigos turi įgyvendinti konkrečias priemones lyčių pusiausvyrai užtikrinti;
C.	kadangi pagal Reglamento (ES) 2024/1620 68 straipsnio 1 dalį 2024 m. spalio 9 d. Komisija patvirtino galutinį kandidatų į Kovos su pinigų plovimu ir teroristų finansavimu institucijos pirmininko pareigas sąrašą, o Ekonomikos ir pinigų politikos komitetas ir Piliečių laisvių, teisingumo ir vidaus reikalų komitetas 2024 m. lapkričio 25 d. surengė klausymus su šiais į galutinį sąrašą įtrauktais kandidatais;
D.	kadangi pagal Reglamento (ES) 2024/1620 68 straipsnio 1 dalį Komisija galutinį sąrašą pateikė Parlamentui 2024 m. spalio 9 d.;
E.	kadangi 2024 m. gruodžio 4 d. Komisija priėmė pasiūlymą skirti Bruną Szego Kovos su pinigų plovimu ir teroristų finansavimu institucijos pirmininke ir perdavė tą pasiūlymą Parlamentui;
F.	kadangi Ekonomikos ir pinigų politikos komitetas ir Piliečių laisvių, teisingumo ir vidaus reikalų komitetas įvertino siūlomos kandidatės į Kovos su pinigų plovimu ir teroristų finansavimu institucijos pirmininkės pareigas įgaliojimus, visų pirma atsižvelgiant į Reglamento (ES) 2024/1620 68 straipsnyje nustatytus reikalavimus;
G.	kadangi 2024 m. gruodžio 16 d. Ekonomikos ir pinigų politikos komitetas ir Piliečių laisvių, teisingumo ir vidaus reikalų komitetas surengė klausymą su Bruna Szego, per kurį ji pasakė įžanginę kalbą ir atsakė į komitetų narių pateiktus klausimus;
1.	pritaria pasiūlymui skirti Bruną Szego Kovos su pinigų plovimu ir teroristų finansavimu institucijos pirmininke;
2.	paveda Pirmininkei perduoti šį sprendimą Tarybai, Komisijai, Kovos su pinigų plovimu ir teroristų finansavimu institucijai ir valstybių narių vyriausybėms.

